Document ID: 32009R1266

ΚΑΝΟΝΙΣΜΌΣ (ΕΕ) αριθ. 1266/2009 ΤΗΣ ΕΠΙΤΡΟΠΉΣ
της 16ης Δεκεμβρίου 2009
για τη δέκατη προσαρμογή στην τεχνική πρόοδο του κανονισμού (ΕΟΚ) αριθ. 3821/85 του Συμβουλίου σχετικά με τη συσκευή ελέγχου στον τομέα των οδικών μεταφορών
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για την Ευρωπαϊκή Ένωση και τη συνθήκη για τη λειτουργία της Ευρωπαϊκής Ένωσης,
τον κανονισμό (ΕΟΚ) αριθ. 3821/85 του Συμβουλίου της 20ής Δεκεμβρίου 1985 σχετικά με τη συσκευή ελέγχου στον τομέα των οδικών μεταφορών (1), και ιδίως το άρθρο 17 παράγραφος 1,
Εκτιμώντας τα ακόλουθα:
(1)
Το άρθρο 1 του κανονισμού (ΕΟΚ) αριθ. 3821/85 ορίζει ότι η συσκευή ελέγχου στον τομέα των οδικών μεταφορών πρέπει να πληροί, όσον αφορά τους όρους κατασκευής, τοποθέτησης, χρησιμοποίησης και ελέγχου της, τις προδιαγραφές των παραρτημάτων I, Ι B και II του εν λόγω κανονισμού.
(2)
Το άρθρο 5 του κανονισμού (ΕΟΚ) αριθ. 3821/85 ορίζει ότι κάθε κράτος μέλος χορηγεί έγκριση τύπου για κάθε τύπο ψηφιακού ταχογράφου, εφόσον συμφωνεί με τις προδιαγραφές του παραρτήματος Ι B του κανονισμού.
(3)
Το άρθρο 3 του κανονισμού (ΕΟΚ) αριθ. 3821/85 ορίζει ότι η συσκευή ελέγχου τοποθετείται σε οχήματα τα οποία έχουν άδεια κυκλοφορίας εκδόσεως ενός κράτους μέλους.
(4)
Το παράρτημα Ι B του κανονισμού (ΕΟΚ) αριθ. 3821/85 του Συμβουλίου καθορίζει τις τεχνικές προδιαγραφές κατασκευής, δοκιμής, τοποθέτησης και επιθεώρησης του ψηφιακού ταχογράφου.
(5)
Προκειμένου να βελτιωθεί και ενισχυθεί ο ψηφιακός ταχογράφος, ώστε να μειωθεί η διοικητική επιβάρυνση της βιομηχανίας και να διασφαλισθεί η ασφαλής πληροφόρηση σχετικά με τον χρόνο οδήγησης και τις περιόδους ανάπαυσης, τόσο για τους μεταφορείς όσο και για τις εθνικές αρχές ελέγχου, είναι αναγκαία η προσαρμογή στην τεχνική πρόοδο του παραρτήματος Ι B του κανονισμού (ΕΟΚ) αριθ. 3821/85.
(6)
Ο παρών κανονισμός δεν εμποδίζει τα κράτη μέλη να διενεργούν έγκριση τύπου συσκευών, οι οποίες πληρούν τις απαιτήσεις που επιβάλλει, ακόμη και πριν από την ημερομηνία εφαρμογής του, ούτως ώστε να καταστεί δυνατή η άμεση διάθεση στο εμπόριο ασφαλέστερων συσκευών ελέγχου. Ο παρών κανονισμός δεν εμποδίζει τα κράτη μέλη να διενεργούν έγκριση τύπου λογισμικού με το οποίο αναβαθμίζονται υπάρχοντες ψηφιακοί ταχογράφοι ώστε να πληρούν τις απαιτήσεις του κανονισμού.
(7)
Ο παρών κανονισμός δεν απαιτεί την αντικατάσταση λειτουργικών ψηφιακών ταχογράφων που έχουν τοποθετηθεί πριν από την ημερομηνία θέσης σε εφαρμογή αυτού.
(8)
Οι κατασκευαστές ψηφιακών ταχογράφων έχουν δηλώσει ότι θα παρασχεθεί πρόσβαση προς όλα τα μέρη σε οποιαδήποτε δικαιώματα διανοητικής ιδιοκτησίας που θα μπορούσαν να διευκολύνουν σημαντικά τις διαδικασίες, υπό θεμιτές, εύλογες και μη εισάγουσες διακρίσεις συνθήκες και υπό όρους αμοιβαιότητας.
(9)
Για να διευκολυνθεί η διακρατική έγκριση μεμονωμένων εγκεκριμένων κατά τύπο συστατικών στοιχείων και για να διασφαλισθεί ότι οι νέοι κατασκευαστές συσκευών ελέγχου ψηφιακών ταχογράφων ή συστατικών στοιχείων αυτών δεν θα συναντήσουν εμπόδια κατά την είσοδό τους στην αγορά, είναι αναγκαίο να εδραιωθεί η εφαρμογή διεθνών κριτηρίων όσον αφορά τις τεχνικές διεπαφές μεταξύ των διαφόρων συστατικών στοιχείων.
(10)
Για να διευκολυνθούν οι μεταφορείς και οι επιχειρήσεις κατά την εκπλήρωση των υποχρεώσεών τους, όπως αυτές ορίζονται στην οδηγία 95/46/ΕΚ του Ευρωπαϊκού Κοινοβουλίου και του Συμβουλίου της 24ης Οκτωβρίου 1995 για την προστασία των φυσικών προσώπων έναντι της επεξεργασίας δεδομένων και για την ελεύθερη κυκλοφορία των δεδομένων αυτών (2), πρέπει να αυξηθεί ο αριθμός των φραγών των επιχειρήσεων.
(11)
Για να διασφαλισθούν η ορθή επιβολή του νόμου και οι ορθοί έλεγχοι των οχημάτων, αλλά και για να ταυτοποιούνται οι οδηγοί, μια ευρύτερη ομάδα συνόλων χαρακτήρων θα πρέπει να ενσωματωθεί στον ψηφιακό ταχογράφο.
(12)
Προκειμένου να υποστηριχθεί η βιομηχανία, οι κατασκευαστές και οι φορείς ελέγχου όσον αφορά τη δυνατότητα αναγνώρισης των τρεχόντων κατασκευαστών στην αγορά, καθώς και τη δυνατότητα διάκρισης των χωρών και των αντίστοιχων κωδικών, βάσει σημάνσεων στα οχήματα στο πλαίσιο των διεθνών μεταφορών, όπως ορίζεται στη Σύμβαση της Βιέννης για την οδική κυκλοφορία του 1968 στο πλαίσιο των Ηνωμένων Εθνών, το εργαστήριο που είναι αρμόδιο για τη διεξαγωγή δοκιμών διαλειτουργικότητας θα πρέπει να διατηρεί κατάλληλους καταλόγους, οι οποίοι και θα διατίθενται σε ιστοσελίδα όπου θα έχει πρόσβαση το ευρύ κοινό.
(13)
Προκειμένου να υποβοηθηθούν οι επιχειρήσεις οδικών μεταφορών να ανταποκριθούν στις νομικές υποχρεώσεις αποθήκευσης των συναφών πληροφοριών για σκοπούς επιβολής του νόμου, πρέπει να οριστούν κοινές προδιαγραφές δοκιμών χαρτιού εκτύπωσης προς χρήση για τη χορήγηση έγκρισης τύπου.
(14)
Προκειμένου να μειωθεί η διοικητική επιβάρυνση, και, επομένως, και το κόστος για τους μεταφορείς και τους οδηγούς όποτε χρησιμοποιούν τον ψηφιακό ταχογράφο, θα πρέπει να απλοποιηθούν οι διατάξεις που αφορούν την εγκατάσταση, ενεργοποίηση, βαθμονόμηση και επιθεώρηση του εξοπλισμού, και να στοχεύουν ειδικά στα οχήματα εκείνα που χρησιμοποιούνται εντός του πεδίου εφαρμογής των κανόνων για τις ώρες οδήγησης, όπως αυτοί ορίζονται στον κανονισμό αριθ. 561/2006/ΕΚ του Ευρωπαϊκού Κοινοβουλίου και του Συμβουλίου της 15ης Μαρτίου 2006 για την εναρμόνιση ορισμένων κοινωνικών διατάξεων στον τομέα των οδικών μεταφορών (3).
(15)
Κατά τη διάρκεια περιοδικών επιθεωρήσεων ή σε άλλες περιπτώσεις όπου πρέπει να ελεγχθεί, να βαθμονομηθεί, να επισκευασθεί ή να επιθεωρηθεί η συσκευή ελέγχου, αυτή πρέπει να ελέγχεται σε συνεργεία για την ύπαρξη ή χρήση συσκευών παραποίησης, και πρέπει να καταρτίζεται και να τηρείται αρχείο τέτοιων συμβάντων, συμπεριλαμβανομένης της απουσίας ή της παραβίασης των σφραγίδων.
(16)
Μόνο οι ψηφιακοί ταχογράφοι των οχημάτων που εμπίπτουν στην κατηγορία M2, M3, N2 ή N3, όπως αυτές ορίζονται στο παράρτημα II της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (4), πρέπει να καταγράφουν αυτομάτως συμβάντα υπερβολικής ταχύτητας.
(17)
Σε συνέχεια της έκθεσης του Κοινού Κέντρου Ερευνών (Έκθεση σχετικά με τις επιβουλές για την ασφάλεια του ψηφιακού ταχογράφου και τον κίνδυνο που σχετίζεται με την τοποθέτηση προσαρμογέων σε ελαφρά οχήματα - Report on the Attacks to Security of the Digital Tachograph and on the Risk Associated With the Introduction of Adaptors to be fitted into Light Vehicles), η επικοινωνία των ηλεκτρονικών δεδομένων μεταξύ της πηγής της κίνησης του οχήματος και του αισθητήρα κίνησης πρέπει να προστατεύεται από παρεμβολές, όπως η χρήση μαγνητών, και τα εν λόγω δεδομένα που αφορούν την κίνηση του οχήματος πρέπει να υποστηρίζονται από πρόσθετες και ανεξάρτητες, εσωτερικές και εξωτερικές πηγές.
(18)
Ουσιαστική σημασία για την ακεραιότητα και την εγκυρότητα της ασφάλειας του συστήματος ψηφιακού ταχογράφου έχει η διασφάλιση της μοναδικότητας των καρτών ταχογράφου που εκδίδονται για τους οδηγούς. Προκειμένου να αποτραπεί η αίτηση ή η κατοχή από τους οδηγούς περισσοτέρων της μίας έγκυρων καρτών, θα πρέπει να υπάρχει ηλεκτρονική ανταλλαγή δεδομένων μεταξύ των κρατών μελών.
(19)
Η διεπαφή ανθρώπου-μηχανήματος για την ιδιόχειρη καταχώρηση των δραστηριοτήτων όταν οι οδηγοί βρίσκονται μακριά από το όχημά τους και δεν είναι, κατά την περίοδο αυτή, σε θέση να καταγράφουν τις δραστηριότητές τους στις κάρτες οδηγού τους, πρέπει να απλοποιηθεί και να διευκρινισθεί.
(20)
Η ύπαρξη πρόσθετων, προαιρετικών πληροφοριών που θα απεικονίζονται στην οθόνη του ψηφιακού ταχογράφου και η δυνατότητα αποσιώπησης των προειδοποιήσεων όταν το όχημα κινείται εκτός του πεδίου εφαρμογής των κανόνων θα βοηθήσει τους οδηγούς.
(21)
Ο χρόνος που απαιτείται για την τηλεφόρτωση δεδομένων από τη συσκευή ελέγχου πρέπει να μειωθεί μέσω βελτιώσεων στις τεχνικές διεπαφές.
(22)
Για να διατηρηθεί η εγκυρότητα του συστήματος ενόψει της επικείμενης απαρχαίωσης των μηχανισμών ασφαλείας που χρησιμοποιούνται επί του παρόντος, απαιτείται η λήψη ειδικών μέτρων που θα διασφαλίσουν τη συνέχεια της διαδικασίας έγκρισης τύπου για τις συσκευές των ταχογράφων.
(23)
Για να διασφαλισθεί ότι κατά τους οδικούς ελέγχους θα εξακριβώνονται τα πρότυπα οδήγησης και τα «πραγματικά» αρχεία οδήγησης, πρέπει να απλοποιηθεί ο υπολογισμός του χρόνου οδήγησης και η στρογγυλοποίηση των περιόδων δραστηριότητας στη βάση του ενός λεπτού.
(24)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 18 του κανονισμού (ΕΟΚ) αριθ. 3821/85.
(25)
Ως εκ τούτου, θα πρέπει να τροποποιηθεί ανάλογα ο κανονισμός (ΕΟΚ) αριθ. 3821/85,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα ΙΒ του κανονισμού (ΕΟΚ) αριθ. 3821/85 τροποποιείται όπως ορίζεται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Οκτωβρίου 2011. Ωστόσο, τα σημεία 3.1, 3.8, 3.9, 3.11, 3.20, 8.2, 9.2, 12.3, 12.4 και 13 του παραρτήματος εφαρμόζονται από την 1η Οκτωβρίου 2012 και τα σημεία 7.2, 7.3 και 7.5 εφαρμόζονται από την ημερομηνία έναρξης ισχύος του.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Δεκεμβρίου 2009.

Labels: 7
1
8